**Magyar Agrár- és Élettudományi Egyetem**

**Tudományos Diákköri Konferencia**

***2022. november 23.***

**9.00 óra A MATE Kaposvári Campus Tudományos Diákköri szekcióinak megnyitója**

helyszín: MATE Kaposvári Campus Előadói tömb 3. előadó

Köszöntőt mond: **Prof. Dr. Gyuricza Csaba,** rektor

**Dr. habil. Mezőszentgyörgyi Dávid,** rektor-helyettes

***A Campus megnyitót követően a szekciók az alábbi termekben kerülnek megtartásra:***

Állattenyésztés-tudományi szekció: Kaposvári Campus Előadói tömb 4. előadó

Növénytermesztés-tudományi szekció: Kaposvári Campus Előadói tömb 1. előadó

Neveléstudományi szekció: Kaposvári Campus Előadói tömb 2. előadó

Ifjúsági TDK szekció: Kaposvári Campus Előadói tömb 3. előadó

**Eredményhirdetés, a szekciók zárása** a szekcióelőadásokat követően, a szekciótermekben

Tisztelettel és szeretettel látjuk a

MATE Kaposvári Campus Tudományos Diákköri szekcióiban!

A program ingyenes, nyilvános, nem regisztrációhoz kötött.

A konferencia részvételre a rendezvény időpontjában érvényes intézményi járványügyi szabályozás érvényes. A rendezvényen hang és képfelvétel készülhet, mely az intézményi gyakorlat szerint nyilvánosságra kerül!

***A MATE Tudományos Diákköri Konferencia további szekcióinak programját megtalálja a MATE honlapján:*** [***https://www.uni-mate.hu/tudom%C3%A1nyos-di%C3%A1kk%C3%B6r***](https://www.uni-mate.hu/tudom%C3%A1nyos-di%C3%A1kk%C3%B6r)

NTP-HHTDK-21-0051 “MATE FFGI Tudományos Diákköri Tevékenysége 2021/22. tanév„

és

NTP-HHTDK-22-0025 “Diákok és hallgatók tehetséggondozásának megvalósítása a MATE Állattenyésztés Tudományok Intézetben„

NTP-HHTDK-21-0042 “Tudományos Ki Mit Tud?”

***Neveléstudományi szekció***

*Előadói tömb 2. előadó*

**Zsűri elnök: Prof. Dr. Józsa Krisztián**

**Tagok: Dr. Gombos Péter,** **Dr. Podráczky Judit, Gelencsérné Dr. Bakó Márta, Dr. Csajka Edina, Dr. Szilvási-Bódis Zsuzsanna, HÖK: Rottenhoffer Mátyás**

|  |  |
| --- | --- |
| 09:30–09:50 | **Üst Norbert** tanító szak BA levelező 7. félévPályamunka címe: **Gamifikáció az oktatásban, fantasy szerepjáték a** **természettudományos  tanórákon**Témavezetők: **Szántóné Tóth Hajnalka** tanársegéd, **Dr. Zentai Gabriella egyetemi docens** |
| 09:50–10:20 | **Csapó Tímea Evelin** óvodapedagógus szak BA levelező 5. félévPályamunka címe: **Idegennyelv-elsajátítás és tanítás az óvodában** Témavezető: **Bencéné dr. Fekete Anikó Andrea** egyetemi docens |
| 10:20–10:40 | **Czuczor Flóra Mária** óvodapedagógus szak BA levelező 5. félévPályamunka címe: **Mesék Baranyában – Császár Levente, pécsi író meséi a Mecsek-környékről**Témavezető: **Dr. Nagyné dr. Mandl Erika** egyetemi docens |
| 10:40–11:00 | **Defner Dóra** Neveléstudomány Szak, mesterképzés levelező 3. félévPályamunka címe: **Korai idegennyelv elsajátítás**Témavezető: **Bencéné dr. Fekete Anikó Andrea** egyetemi docens |
| 11:00–11:10 | **Kávészünet** |
| 11:10–11:30 | **Gáborhelyi Petra** gyógypedagógia szak BA nappali 5. félévPályamunka címe: **"Ismételjünk!" - Tipikus fejlődésű és tanulási zavarral küzdő tanulók verbális mondatemlékezeti teljesítményében mutatkozó eltérések.**Témavezető: **Pékné Sinkó Csenge** tanársegéd  |
| 11:30–11:50 | **Gergely Emőke** óvodapedagógus szak BA nappali 5. félévPályamunka címe: **Gyermekjóga az óvodában**Témavezető: **Dr. Schlichter-Takács Anett** egyetemi adjunktus |
| 11:50–12:10 | **Kálmán Kata Csenge** gyógypedagógia BA szak nappali 7. félévPályamunka címe: **A diszlexiás tanulók idegennyelv-oktatása többségi iskolában tanító nyelvtanárok****szemszögéből**Témavezető: **Tóth- Szerecz Ágnes** tanársegéd  |
| 12:10–12:30 | **Keresztes Viktória** Neveléstudomány Szak, mesterképzés levelező 3. félév Pályamunka címe: **3-6 éves korú gyermeket nevelő szülők egészségműveltsége**Témavezető: **Petőné dr. habil Csima Melinda, egyetemi docens** |
| 12:30–12:50 | **Végh Dóra** tanító szak BA nappali 3. félévPályamunka címe: **Durvuló nyelvhasználat a generációkban**Témavezető: **Dr. Kövérné Dr. Nagyházi Bernadette** egyetemi docens  |

**Gamifikáció az oktatásban, fantasy szerepjáték a természettudományos tanórákon**

Gamification in education, fantasy role playing game on the science lessons

Készítette: **Üst Norbert** Magyar Agrár és Élettudományi Egyetem, Kaposvári Campus Neveléstudományi intézet Tanító szak levelező tagozat (Bsc.) 4. évfolyam

Témavezető: **Szántóné Tóth Hajnalka** egyetemi tanársegéd, és **Dr. Zentai Gabriella** egyetemi docens Magyar Agrár és Élettudományi Egyetem, Kaposvári Campus, Neveléstudományi Intézet

A tanulók meggyőződései, érzelmei, tapasztalatai meghatározó szerepet játszanak a természettudományokkal kapcsolatos érdeklődésük és kötődésük kialakulásában (Ellis, 2010). A hazai és nemzetközi attitűdvizsgálatok rávilágítottak arra, hogy a tanulók természettudományos tantárgyakkal kapcsolatos megítélése életkoruk előrehaladtával egyre inkább kedvezőtlen irányban változik (Csapó, 1999; Csíkos, 2010; Molnár, 2014; Chrappán 2017). A kisgyermek veleszületett természetes kíváncsiságát, érdeklődését a természettudományok hagyományos oktatása nem képes fenntartani. A természettudományos ismeretanyagok nem igazán vonzóak az interneten felnövő gyerekek számára, az iskolában tanultakat nem feltétlenül képesek hasznosítani a mindennapokban.

Napjainkban a tanulók egyre inkább a virtuális világ csábításának vannak kitéve. Kapcsolataik inkább online térben vannak, a való életben nehezebben értetik meg magukat a másikkal. Hozzászoktak a gyors információáramláshoz és az ingergazdag tevékenységhez, amit a virtuális világ nyújt számukra (Dr. Kópházi et al, 2018). A számítógépes játékok egy fiktív világban tartják őket, ahová vissza-visszatérnek, és az életüket inkább egy ilyen eseményekben és akcióban gazdag környezetben töltik.

Kutatásom célja, egy új gamifikációval támogatott oktatási módszer kidolgozása, kipróbálása és hatékonyságának vizsgálata. Ehhez létrehoztam a valóságban megélhető szerepjátékbeli világot, amelytől azt várom, hogy növelje a tanulási motivációt, a gyermekek természettudományok iránti érdeklődését. Itt a gyermekek a természettudományos tanóráimon barbárok, paladinok, mágusok lehetnek és még sok más szerepbe bújhatnak. Élhetik az itt kapott karakterek életét az iskolai környezetben is. Bemutatom nekik, hogy a valós életben, az iskolapadban is lehetnek hősök, épp úgy, mint a kedvelt játékaikban. A döntéseiknek a való életben éppolyan következményei vannak, mint a játékokban. Feltételezésem szerint a módszerem által a természettudományok tanulásában motiváltabbak lehetnek, természettudományos kompetenciáik fejlődhetnek.

A Kutatási módszerem egy kontrollcsoportos fejlesztő kísérlet, amelyben két hasonló adottságokkal rendelkező iskola tanulóinak természettudományok iránti attitűd változását vizsgáltam meg, 60 tanuló bevonásával (kísérleti csoport 20 fő, kontrollcsoport 40 fő). Összehasonlítottam az előmérés és az utómérés eredményét mind a kísérleti és mind a kontrollcsoportban, a mérések között az eltelt 3 hónapban a kísérleti csoportban a gamifikációval támogatott oktatási módszert alkalmaztam, míg a kontrollcsoport a hagyományos módszerekkel haladt.

A vizsgálat eredményei igazolták, hogy a kísérleti csoport tanulóinak természettudományok iránti attitűdjének változása meghaladja a kontrollcsoportét. Ezek az eredmények igazolják azt, hogy az általam kidolgozott módszer hozzájárul a tanulók természettudományok iránti attitűdjének pozitív irányba történő elmozdulásához.

**Idegennyelv-elsajátítás és tanítás az óvodában**

Foreign language acquisition and teaching in kindergarten

Készítette: **CSAPÓ TÍMEA EVELIN,** Magyar Agrár-és Élettudományi Egyetem, Kaposvári Campus, Neveléstudományi Intézet, Óvodapedagógus BA, III. évfolyam

Témavezető: **BENCÉNÉ DR. FEKETE ANIKÓ ANDREA**, oktatási intézetigazgató-helyettes, egyetemi docens

MATE, Kaposvári Campus, Neveléstudományi Intézet, Gyermeknevelési Tanszék

Egyre nagyobb igény van a szülők részéről a korai idegennyelv-tanításra. Néhány pszichológus (Vajda, 2002, Szilágyi 1997), pedagógus azonban ellenzi a korai nyelvoktatást, véleményük alapján óvodáskorban játszani kell, és nem idegennyelvet tanulni. Más kutató (Kovács, 2009, Bauerné, 2000, Vigotszkij, 1967) véleménye szerint pedig minél korábban találkozik a gyermek az idegen nyelvvel, annál könnyebben sajátítja el az adott nyelvet önkéntelen módon. Legtöbb esetben külön költségek árán vehetnek részt a gyermekek nyelvi foglalkozásokon, de hazánkban több óvoda nemzetiségi vagy kétnyelvű, így a kisgyermekek az adott intézményben akár napi rendszerességgel ismerkedhetnek a választott nyelvvel. A mai napig azonban a legtöbb óvodában a kijelölt nyelvet tanító pedagógus nem megfelelő módszerekkel kívánja elsajátíttatni az idegen nyelvet, hiszen egy iskolában tanító nyelvtanár nem ismeri az óvodáskorra jellemző módszereket, a foglalkozások felépítésének életkori sajátosságokat figyelembe vevő struktúráját. Dolgozatomban olyan fontos témaköröket érintettem, amelyek a jelenlegi munkámat is fejleszteni tudják, illetve szakmailag magasabb szintű tudást adnak. Arra a kérdésre kerestem a választ, hogy mely életkorban ajánlott az idegen nyelv tanulását elkezdeni, milyen módszerekkel, nyelvtanítási koncepciókkal lehet eredményes a nyelvelsajátítás. Kutatásom során feltártam, hogy milyen egy jó pedagógus, aki tíz éven aluli gyermekeknek tanít idegen nyelvet, illetve mik azok a feltételek, tényezők, amelyek nélkül nem lehet egy nyelvi foglalkozást felépíteni. A módszertani javaslatok feltárása, illetve az interjú elkészítése mind hozzájárult ahhoz az eredményhez, hogy egy tágabb megközelítést kaphattam az óvodai idegennyelv-elsajátításáról és tanításának lehetőségeiről. Négy német nyelvtanítási módszertant (Franz-Kett pedagógiai módszer, Thema-Netzwerk-Témaháló, Poelhman féle nyelvtanító módszer, Regenbogen módszer) mutattam be részletesen, illetve készítettem hozzájuk tartozó német nyelvű foglalkozás tervezeteket, melyek sikeresen megvalósíthatók a koragyermekkori idegennyelv-elsajáítás és tanítás során az óvodában. A foglalkozás tervezetekhez szemléltető eszközöket is készítettem, melyeket a konferencián bemutatok.

**Mesék Baranyában – Császár Levente, pécsi író meséi a Mecsek-környékről**

**Fairy tales in Baranya - Tales from the Mecsek area by Levente Császár, a writer from Pécs**

Készítette: **Czuczor Flóra Mária**, MATE Kaposvári Campus, Neveléstudományi intézet, óvodapedagógia, alapképzés, 3. évfolyam

Témavezető: **Dr.** **Nagyné Dr. Mandl Erika** egyetemi docens, MATE Kaposvári Campus, Anyanyelvi és Gyermekkultúra Tanszék

A meséknek rendkívül fontos szerepük van a gyermekek lelki, valamint értelmi fejlődésében, ez jelentheti például a szókincs gyarapodását, vagy a szocializációs képesség fejlődését. Ennek illusztrálására egy pécsi író (Császár Levente) meséit használom fel, összehasonlítva a kisebb (3-6 éves) és a nagyobb (10-12 éves) gyermekek számára írt meséit, meseregényeit. Mivel a választott író meséi a Mecsek környékén fellelt, a helyi tájhoz és hagyományokhoz köthető mese- és mondavilágból táplálkoznak, dolgozatom másik célja az, hogy a pécsi író gyermekeknek szóló művein keresztül bemutassam a mesék szerepét a gyermekek kulturális identitástudatának korai formálásában. Az összehasonlítással azt is bekívánom mutatni, hogy milyen pontokon válnak el egymástól a nagyobbaknak, illetve a kisebbeknek írt mesék, milyen stilisztikai, tematikai, szerkezeti sajátosságai vannak az óvodás-kisiskolásoknak, illetve a 10-12 éveseknek szánt meséknek. Ugyanis nem mindegy például az, hogy milyen hosszú a mese, milyenek benne a szereplők, mi a mondanivalója, története, ezért is kell alaposan megfontolni, hogy az adott mese megfelelő-e az adott gyermek, gyermek csoport életkori, illetve egyéni fejlettségi szintjéhez. A fent említettek demonstrálását úgy kívánom megtenni, hogy előtte ismertetem a pécsi, illetve Baranya megyei gyermekirodalmat, valamint azt, hogy a helyi és kortárs irodalom miként épülhet be az óvodák mindennapjaiba, foglalkozásaiba, milyen hatásuk lehet ezeknek a gyermekek fejlődésére. Minekután a gyermekek mindennapjainak szerves részét kellene, hogy képezze a mese, így a mesefoglalkozás elengedhetetlen része a hétnek, amit az óvodában töltenek. Mindemellett arra is szeretnék kitérni, hogy a helyi mesék miként tudnak beépülni az Óvodai Nevelés Országos Alapprogramja alapján a helyi pedagógiai programokba, van-e ott helyük, és ha igen, az hogyan mutatkozik meg a gyakorlatban. Tekintettel arra, hogy pécsi kortárs gyermekirodalom szegényesebb, mint ahogyan azt gondoltam, ez még érdekesebb feladatnak bizonyul, leginkább annak fényében, hogy ebben a kérdésben a gyermekkönyvtár dolgozói is tanácstalanul állnak. Felmerülhet tehát a kérdés, vajon hol vannak a helyi írók? Miért van olyan kevés kortárs meseíró, miközben a gyermekek esetleg igényelnék az újfajta műveket, azt, hogy megismerhessék otthonukat, környezetüket. Mindezek ellenére, szeretném megmutatni, hogy igenis van, létezik, a pécsi, kortárs gyermekirodalom, ráadásul az író, aki ezt legaktívabban képviseli egyszerre kíván szórakoztatni, illetve nevelni és tanítani a gyermekeket, beleértve ebbe az óvodás korosztályt is, akiknek a legnagyobb szükségük van a mesékre és azok csodás elemeire.

**KORAI IDEGENNYELV ELSAJÁTÍTÁS**

Early Foreign Language Learning

Készítette: **DEFNER DÓRA**MATE, Kaposvári Campus, NeveléstudományiIntézet, Neveléstudomány Szak, mesterképzés, II. évfolyam

Témavezető: **Bencéné Dr. Fekete Anikó Andrea,** egyetemi docens, MATE Kaposvári Campus Neveléstudományi Intézet, Gyermeknevelési Tanszék

Napjainkban az élet szinte minden területén jelen van az idegen - elsősorban az angol – nyelv, a társadalmi mobilitás hatására egyre természetesebbé válik használata, szinte alapvető tudásnak számít egy második nyelv ismerete. Mindennek eredményeként a szülőknek egyre nagyobb igénye van rá, hogy a gyermekük is idegen nyelvi ismertekre tegyen szert, hiszen a kisgyermekkor a nyelvelsajátítás kiemelkedő időszaka.

Számos szakirodalom és kutatás (Penfield-Roberts 1959; Lenneberg 1967; Babinszky 1983; Navracsics 2004; Kontráné Hegybíró-Kormos 2004; Kovács 2019) foglalkozik a korai idegennyelv elsajátítás hatásaival, az eredmények azonban közel sem tekinthetők egységesnek, emiatt nem lehet egyértelműen kijelenteni, hogy a kora gyermekkorban megkezdett nyelvtanulás hasznos-e, vagy sem.

Jelen tanulmányomban anonim kérdőív segítségével - melyet a kaposvári városi bölcsődékbe járó gyermekek szülei töltöttek ki - azt a kérdést kutattam, van-e összefüggés a szülők nyelvtudása és aközött, mennyire támogatják a korai idegennyelv elsajátítást, s előnyben részesítenének-e erre lehetőséget biztosító bölcsődét. Megfigyeltem, milyen módszerrel dolgoznak egy kétnyelvű családi bölcsődében, s milyennel egy szülővel alkalmanként látogatható idegen nyelvű foglalkozáson. Ennek ismeretében végül összeállítottam egy tervezetet, mely mondókák, dalok, mozgással kísért tevékenységek által egy egynyelvű bölcsődében is lehetőség nyílik megismertetni az angol nyelvet a 0-3 éves gyermekekkel, amellett, hogy ezen alkalmakkor természetes élethelyzetben is megjelenhet az idegen nyelv.

A kutatás eredményei alapján elmondható, hogy a nyelvvizsgával rendelkező szülők nyitottabban állnak a korai idegennyelv elsajátításhoz, fontosabb számukra gyermekük más nyelvvel való megismertetése, mint a nyelvtudással nem rendelkezők számára.

A megkérdezett szülők nagy része úgy gondolja, hogy jó hatással van a későbbi nyelvtanulásra a más nyelvvel való korai ismerkedés, hogy minden kisgyermeknek lehetőséget kéne biztosítani erre, s hogy minél korábban elkezd ismerkedni a gyermek egy második nyelvvel, annál könnyebben és jobban el tudja sajátítani azt.

Minden korcsoportban szinte egyenlő arányban jelentek meg egy olyan bölcsőde támogatói, ahol az idegen nyelvvel való ismerkedésre is van lehetőség, de összességében a kérdőívet kitöltő szülők kevesebb mint felének lenne fontos ez.

A legnagyobb egyetértés abban a kérdésben született, véleményük szerint, van-e bármiféle hátránya annak, ha a gyermek már a korai életszakaszban ismerkedik egy második nyelvvel, a megkérdezettek többsége szerint nincs ilyen.

**"Ismételjünk!" - Tipikus fejlődésű és tanulási zavarral küzdő tanulók verbális mondatemlékezeti teljesítményében mutatkozó eltérések.**

"Let's do it again!" - Differences in verbal sentence memory performance of students with typical development and those with learning disabilities.

Készítette: **GÁBORHELYI PETRA**Magyar Agrár és- Élettudományi Egyetem, Kaposvári Campus, Gyógypedagógia, alapképzés, levelező

Témavezető: **Pékné Sinkó Csenge** tanársegéd, Magyar Agrár és- Élettudományi Egyetem, Kaposvári Campus, NeveléstudományiIntézet, Gyógypedagógia Tanszék

Sokszor elfordul, hogy nem emlékszünk arra, hogy egy bizonyos tárgyat hová tettünk vagy, hogy hány órára beszéltünk meg egy találkozót. Az emlékezet a mindennapi tevekénységeinken túl a tanulási folyamatainkhoz is nélkülözhetetlen, hiszen ennek köszönhetően vagyunk képesek felidézni a számunkra lényeges információkat. Ha a tanulási zavarok tüneteként valakinek gyengék az emlékezeti funkciói, az egyértelműen negatív befolyásoló tényezővé válhat az egyén számára mind a hétköznapi tevékenységek, mind a tanulási folyamatok során. A pályamunka elméleti hátterének fókusza az emlékezet jellemzőinek, valamint e terület elmaradásának tünetei a tanulási zavarok (különös tekintettel a diszlexia és diszgráfia) esetén.

A témához kapcsolódó kutatás célja a középiskolás korosztály verbális mondatemlékezeti sajátosságainak vizsgálata, összevetve a sajátos nevelési igényű, tanulási zavarral küzdő és a tipikus fejlődésű tanulók produktivitását. A 150 fős minta vizsgálatához saját összeállítású mérőanyag került felhasználásra, mely 15 (különböző hosszúságú, nehézségű, típusú) mondat szó szerinti ismétlését várta el. 50 gimnáziumi, 50 szakgimnáziumi és 50 szakiskolai tanuló vett részt a kutatásban, mindhárom intézménytípus esetén 25 sajátos nevelési igényű – diszlexia és diszgráfia diagnózissal rendelkező – és 25 tipikusan fejlődő, átlagos képességű tanuló adatai álltak rendelkezésre.

A kutatás alapkérdése az volt, hogy a verbális mondatemlékezet sajátosságaiban milyen minőségi és mennyiségi eltérés rajzolódik ki a tanulási zavarral küzdő és a tipikus fejlődésű tanulók teljesítményében. Az eredmények összevetése alapján elmondható, hogy jelentős különbség mutatkozott meg a helyesen visszamondott mondatok számában, valamint a hibázások típusában, továbbá a tanulási zavar ténye mellett lényeges befolyásoló tényezőként jelent meg az iskolatípust is.

**GYERMEKJÓGA AZ ÓVODÁBAN**

Children's yoga in kindergarten

Készítette: **GERGELY EMŐKE**MATE, Kaposvári Campus, Neveléstudományi Intézet, Óvodapedagógus szak, alapképzés, III. évfolyam

Témavezető: **Dr. Schlichter-Takács Anett** adjunktus, MATE, Kaposvári Campus, Neveléstudományi Intézet, Szakdidaktikai Tanszék

Az óvodai nevelés általános feladata az óvodáskorú gyermek testi és lelki szükségleteinek kielégítése, ezen belül az egészséges életmód alakítása. Leendő óvodapedagógusként fontosnak tartom az új nevelési/tanítási/tanulási módszerek megismerését és alkalmazását a hétköznapi gyakorlatban. Ilyen korszerű módszer lehet az egészségre nevelésben a jóga is, amely színesítheti, eredményesebbé teheti a pedagógiai munkánkat.

A kutatásom célja az volt, hogy átfogó képet kapjak a gyermekjóga gyermekekre (testi, lelki fejlesztés) gyakorolt pozitív hatásairól. Kíváncsi voltam arra hogyan építhető be a gyermekjóga az óvodai foglalkozásokba, melyek a jótékony hatásai, milyen területeken fejlesztheti a gyermekeket.

A kutatómunka során szekunder és primer kutatási módszereket alkalmaztam. Kutatómunkám kiindulópontja a témához kapcsolódó szakirodalmak tanulmányozása volt. A szekunder adatok fontosabb nyomtatott információforrásait a különböző szakkönyvek, módszertani kiadványok, jó gyakorlatok, tanulmányok, cikkek jelentették.

A primer kutatás során kvalitatív és kvantitatív módszereket egyaránt alkalmaztam. Interjúkat készítettem gyermekjóga oktatókkal. Az interjúkat előzetesen kialakított kérdéssor segítségével végeztem. 2 interjút készítettem kaposvári gyermekjóga oktatókkal (elektronikus interjú formában). További 3 interjú készült óvodapedagógusokkal. A jógaoktatókkal végzett interjúk 4 darab kötött, előre meghatározott és 16 nyitott kérdést tartalmaztak. Az óvodapedagógusokkal készült interjúk 9 kötött és 14 nyitott kérdésből épültek fel.

Kérdőíves felmérést végeztem szülőkkel, 82 fős mintával. 24 kérdéses online kérdőívet készítettem (22 kötött és 2 nyitott kérdéssel). A megkérdezések során elsősorban arra kerestem a választ, hogy melyek a gyermekjóga jótékony hatásai, miért érdemes beépíteni az óvodai foglalkozások sorába, mennyire ismerik a szülők a gyermekjógát, illetve támogatnák-e a jóga bevonását az óvodai munkába. Eredményeim nem reprezentatívak.

Terepmunkát végeztem a Somogyjádi Mikrotérségi Mesevár Óvoda és Mini Bölcsődében, ahol gyakorlatban is kipróbáltam a jógagyakorlatok beépítését az óvodai foglalkozásokba. Az óvodai kutatómunkám középpontjában a jógagyakorlatok gyerekek szociális kapcsolataira gyakorolt hatása állt, amit a foglalkozások előtt és után is szociometriai vizsgálatokkal mértem.

Kutatásaim megerősítettek abban, hogy a jóga egy kiváló eszköze lehet az óvodai és akár az iskolai egészségnevelésnek is. Mint leendő óvodapedagógus, a kutatómunkám során szerzett tapasztalatokat szeretném majd a későbbi pedagógiai munkámba is beépíteni.

**A diszlexiás tanulók idegennyelv-oktatása többségi iskolában tanító nyelvtanárok szemszögéből**

Language teachers teaching dyslexic students in mainstream schools

from their point of view

Készítette: **Kálmán Kata Csenge, MATE Kaposvári Campus, Neveléstudományi Intézet, Gyógypedagógia alapképzés, IV. évfolyam**

Témavezető: **Tóth- Szerecz Ágnes, tanársegéd, MATE Kaposvári Campus Neveléstudományi Intézet Gyógypedagógiai**

**Tanszék**

TDK dolgozatomban a sajátos nevelési igényű tanulók, azon belül is a diszlexiás tanulók idegennyelv-oktatásának körülményeit vizsgálom többségi általános iskolákban tanító nyelvtanárok szemszögéből.

A témát mindenképpen fontosnak gondolom, mivel egy tipikus fejlődésű tanulónak is komoly nehézségeket okozhat egy idegennyelv elsajátítása, így elkerülhetetlen beszélni arról, hogy mennyi nehézséggel jár/járhat egy diszlexiás gyermek kapcsán.

Kutatásomban főként azon kérdésekre keresem a választ, hogy mennyire érzik felkészültnek magukat a többségi pedagógusok egy SNI gyermek oktatására, honnan informálódtak a diszlexiával kapcsolatban, milyen differenciálási módszereket, és technikákat ismernek, illetve melyeket használják a mindennapok során a gyakorlatban is. Kitérek továbbá a napjainkban is aktuális Covid-19 járvány alatti digitális oktatás, illetve a digitális oktatás során történő differenciálás nehézségeire, vizsgálom, hogy tudták megoldani a többségi nyelvtanárok a diszlexiás tanulók esetében.

Kvantitatív kutatásom során anonim kérdőív segítségével kerestem fel általános iskolákat, illetve online csoportokat, kérve őket arra, hogy az idegennyelvet oktató pedagógusok töltsék ki kérdőívemet. A kérdőívben explicit módon zárt, és nyílt kérdések is megtalálhatóak annak érdekében, hogy minél sokrétűbb, minél érdekesebb eredményekhez jussak, megtudhassam mi is valójában a diszlexiás tanulókat oktató nyelvtanárok véleménye.

Különböző szakirodalmak segítségével először tisztázom magát a diszlexiát, mint neurológiai rendellenességet, megjelenését, tüneteit, illetve diagnózisát. Szót ejtek továbbá a magyarországi idegennyelv-oktatás helyzetéről, a nyelvtanárok szakmai felkészültségéről. Emellett betekintést nyújtok egy korábbi kutatás felhasználásával a tanulók nyelvtanulási motivációinak tényezőire, mivel lehet leginkább motiválni egy fiatalt arra, hogy elsajátítson egy nyelvet.

Végül kutatási kérdéseimet elemezve megválaszolom őket, majd levonom a konklúziót a kérdőívre érkezett válaszok kapcsán, összegzem a szakirodalmak, és a kérdőív elemzése kapcsán kapott eredmények átfedéseit.

**3-6 éves korú gyermeket nevelő szülők egészségműveltsége**

Health literacy of parents raising children aged 3-6

Készítette: **Keresztes Viktória**,Magyar Agrár- és Élettudományi Egyetem, Kaposvári Campus, NeveléstudományiIntézet, Neveléstudomány mesterszak, II. évfolyam

Témavezető: **Petőné dr. habil Csima Melinda**, egyetemi docens, Magyar Agrár- és Élettudományi Egyetem, Kaposvári Campus, NeveléstudományiIntézet

**Témaválasztás indoklása**

Az egészség, s az ahhoz szorosan kapcsolódó kérdéskörök hosszú idő óta a figyelem középpontjában vannak, nem veszítve aktualitásukból. Az elmúlt időszakban magunk is átélhettük azt a fajta fenyegetettséget, amely a környezetünkből érkezve nem csupán egészségünket támadhatja meg, de a mindennapi életünket is feldúlja. Az egészségi állapotunk nagy részben tőlünk függ, ezért kiemelt jelentőségű, hogy megfelelő információk birtokában egészségtámogató szokásokkal rendelkezzünk. Fontos kiemelni azonban, hogy az információ önmagában kevésnek bizonyul, ha az nem társul olyan szokásokkal, készségekkel, melyek hozzájárulnak az egészség megőrzéséhez, fejlesztéséhez.

A szülők, gyermeket nevelő családok egészségműveltsége rendkívül fontos a kisgyermekek életében. A szülők egészségműveltsége nemcsak a gyermekek egészégi állapotában játszik fontos szerepet, hanem a következő generáció egészéggel kapcsolatos döntéseit is befolyásolja. Éppen ezért rendkívül fontos, hogy a gyermeket nevelő felnőtt generáció megfelelő ismeretekkel rendelkezzen.

**Célkitűzés**

Dolgozatom célja a 3-6 éves kisgyermeket nevelő szülők egészségműveltségének feltárása volt, valamint a szülői egészségműveltséget befolyásoló tényezők azonosítása, a differenciáló tényezők megismerése.

A kérdőívben több egészségműveltséggel kapcsolatos terület került bevonásra. Vizsgálatom során választ kerestem arra, hogy a szülők milyen ismeretekkel rendelkeznek, mennyire magabiztosak, mennyire ijednek meg egy adott helyzettől, ez mennyire befolyásolja a cselekedeteiket, problémamegoldásukat, kitől informálódnak, ha gyermekük beteg vagy valamilyen panaszt észlelnek, milyen mértékben készítik fel a gyermekorvosok, védőnők a szülőket egy adott helyzetre. Vizsgálatam továbbá a fertőző betegségek kezelését, védőoltásokkal kapcsolatos ismereteiket, krónikus betegségek kezelését, sürgősségi betegségek ellátását. Információt gyűjtöttem azzal kapcsolatban, hogy a szülőket hogyan lehet segíteni a témával kapcsolatban, milyen ötleteik vannak, hogyan bővíthetnék ismereteiket.

**Vizsgálati anyag és módszer**

Dolgozatomban primer, keresztmetszeti, leíró, kvantitatív, vizsgálatot végztem, az adatokat kérdőíves vizsgálat keretében gyűjtöttem. A kérdőív saját szerkesztésű kérdéseket, és validált mérőeszközt tartalmazott. Kutatásom során egyszerű, nem véletlenszerű mintavételt alkalmaztam.

**Durvuló nyelvhasználat a generációkban**

The Vulgarity of Speech in Different Generations.

Készítette: **VÉGH DÓRA**, MATE Kaposvári Campus, Neveléstudományi Intézet, tanító szak, alapképzés, II. évfolyam

Témavezető: **Dr.** **Kövérné Dr. Nagyházi Bernadette**, egyetemi docens, MATE Kaposvári Campus, Neveléstudományi Intézet, Anyanyelvi és Gyermekkultúra Tanszék

A választott témám, a káromkodási szokások, a beszédben előforduló illetlen, trágár szavak lehetséges mennyiségét, mondatban betöltött szerepüket, valamint ezek indokaikat tartalmazza főrészben. A kutatás mindemellett demográfiai adatokra is kitér, amellyel könnyebben külön csoportokba lehet rendezni a megismert adatokat.

A kutatásom tárgya a generációk durvuló nyelvhasználata közötti különbségének vizsgálata. A csúnyabeszéd, ami mostanára már egy hétköznapi jelenséggé vált. (A téma magába foglalja a trágár szavakat, a káromkodásokat és a csúnya beszédet. Ezeket részletesen el lesznek különítve a dolgozatomban!)

A kutatás 2 db kérdőív segítségével történik. Az első kérdőív középiskolások nyelvhasználatát foglalja magába, a második kérdőív a 20 éven felüli, dolgozó személyeket érinti. A kérdőívet kitöltő személyek iskolai és magánéleti kommunikációjuk során használt különféle mértékű és mennyiségű mondat alkotó elemekeit, közösségeikben betöltött funkciójukat gyűjtöm össze, illetőleg kutatom fel.

A felmérés kérdései internetes felületen könnyen elérhetőek és gyorsan kitölthetőek. A kérdések több, eltérő szempont alapján fogalmaztatják meg a kitöltő személlyel saját gondolatait, valamint lehetőséget biztosít az egyéni, saját vélemény kifejtésre a témával kapcsolatban.

Kutatásom során a magyar emberek körében végzem felmérést. Ez főrészben a 16 év feletti korosztályt érinti. A felmérés egy teljesen anonim, több kérdésből álló kérdőív segítségével történik.

A kapott eredményeket többféle szempont szerint

* nemekre,
* életkorokra,
* gyakoriságra,
* a szavak mondatban betöltött szerepére,
* a társadalomban mért súlyosságuk,
* következménytudat, valamint
* egyéb a kitöltők egyéni észrevételei szerint csoportosítom, elemzem.

Fontos megállapítani, hogy a trágárságot, a káromkodást és a csúnyabeszédet egymástól el kell különíteni, ugyanis ezek a hétköznapi nyelvhasználatban, ritkán szinonimaként fordulnak elő. Ezeket nem

A végső összegzés tapasztalataira reflektálok (különböző szakirodalmi források segítségével). Az emberek véleménye a témával kapcsolatban általánosságban elmondható, hogy megoszló. Ezt a megosztottságot szeretném részletesen felmérni és tudományos formában ismertetni.